EXPUNERE DE MOTIVE

1. CONTEXTUL PROPUNERII

1.1. Motivele și obiectivele propunerii

Punerea în aplicare a politicilor UE necesită informații statistice comparabile și fiabile cu privire la situația socială, economică și de mediu din UE, precum și componentele sale la nivel național și regional. Statisticile europene sunt, de asemenea, indispensabile pentru ca Europa să fie înțeleasă de publicul larg și pentru ca cetățenii să participe la procesul democratic și la dezbaterile despre prezentul și viitorul UE.

În ultimii ani, Sistemul Statistic European (SSE) s-a confruntat cu o serie de provocări. În primul rând, nevoia de statistici europene a fost în continuă creștere, iar această tendință este puțin probabil să se schimbe în viitor. În al doilea rând, natura statisticilor s-a schimbat — deciziile bazate pe dovezi necesită statistici care respectă criterii de calitate legate de scopurile specifice pe care acestea le îndeplinesc și este nevoie, din ce în ce mai mult, de statistici multidimensionale complexe care susțin domenii de politică eterogene. În al treilea rând, ca urmare a apariției unor noi actori pe piața informațională, inclusiv cei care furnizează informații aproape în timp real, prioritatea viitoare pentru SSE este calitatea și, în ceea ce privește statisticile pe termen scurt, mai ales actualitatea. În al patrulea rând, constrângerile bugetare, atât la nivel național, cât și la nivel european, precum și necesitatea de a reduce și mai mult sarcina statistică a întreprinderilor și cetățenilor fac situația și mai dificilă. Comunicarea Comisiei către Parlamentul European și Consiliu privind metoda de producere a statisticilor UE: o viziune pentru decada următoare[1] și strategia SSE pentru punerea în aplicare a acesteia[2] abordează toate aceste provocări, vizând revizuirea modalităților de lucru în cadrul SSE, în scopul de a-i spori eficiența și flexibilitatea. Punerea în aplicare a comunicării și a strategiei SSE aferente constituie elementul central al programului statistic european (PSE).

În acest context, obiectivul propunerii de program statistic european este stabilirea unui program global care să ofere un cadru general pentru dezvoltarea, producerea și difuzarea de statistici europene în perioada 2013 – 2017, punând în aplicare în același timp noua metodă de producere a statisticilor europene, conform descrierii din comunicarea menționată mai sus.

1.2. Contextul general

Stabilirea unui program statistic european multianual își are temeiul juridic în articolul 13 alineatul (1) din Regulamentul (CE) nr. 223/2009 al Parlamentului European și al Consiliului privind statisticile europene[3]. În temeiul regulamentului, programul statistic european trebuie să asigure cadrul de dezvoltare, producere și difuzare a statisticilor europene, principalele domenii și obiectivele acțiunilor prevăzute pentru o perioadă de maximum cinci ani. Acesta trebuie să stabilească prioritățile cu privire la necesitățile în materie de informații pentru realizarea activităților din Uniunea Europeană. Necesitățile respective trebuie să fie evaluate în comparație cu resursele necesare la nivelul UE și la nivel național pentru elaborarea statisticilor cerute, precum și comparativ cu sarcina de răspuns și costurile aferente pentru respondenți.

Obiectivele PSE vor fi explicate în detaliu în programele de lucru anuale în conformitate cu Regulamentul nr. 223/20093. Programul va face obiectul unui raport intermediar și al unui raport de evaluare final după încheierea perioadei de programare.

1.3. Dispoziții în vigoare în domeniul propunerii

Programul statistic comunitar actual, adoptat printr-o decizie a Parlamentului European și a Consiliului și care se referă la perioada cuprinsă între 2008 și 2012[4], este al șaptelea de acest fel.

1.4. Coerența cu alte politici ale Uniunii

Scopul principal al statisticilor europene este de a sprijini cu informații faptice elaborarea, monitorizarea și evaluarea de politici europene fiabile, obiective, comparabile și coerente.

Prezenta propunere este coerentă cu prioritățile Uniunii, întrucât statisticile dezvoltate, produse și difuzate în conformitate cu prezentul program vor contribui la punerea în aplicare a politicilor prioritare ale UE, precum Strategia Europa 2020 pentru o creștere inteligentă, durabilă și favorabilă incluziunii[5] și alte politici abordate în cadrul priorităților strategice ale Comisiei pentru perioada 2010-2014[6] (mai precis, guvernanța economică consolidată și integrată, schimbările climatice, creșterea economică și coeziunea socială, Europa cetățenilor și globalizarea).

2. REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI

2.1. Consultarea părților interesate

Metodele de consultare, principalele sectoare vizate și profilul general al respondenților

Înainte de pregătirea prezentei propuneri, utilizatorii de statistici europene, mai precis direcțiile generale ale Comisiei, Banca Centrală Europeană și Comitetul Consultativ European pentru Statistică[7], au fost consultați în iulie 2010 privind necesitățile lor în materie de statistici europene în perioada 2013-2017.

Statele membre, țările AELS și țările candidate au fost implicate direct în pregătirea propunerii. Consultarea s-a desfășurat în modul următor:

Mai întâi, în iulie 2010 au fost consultate grupurile directorilor din domenii statistice diferite, reprezentând producătorii de statistici europene în diferite domenii statistice, cu scopul de a identifica necesitățile acestora în materie de statistici pentru perioada 2013-2017.

În al doilea rând, la reuniunea din 29-30 septembrie 2010, DGINS (directorii generali ai institutelor naționale de statistică)[8] au fost consultați cu privire la prioritățile pentru perioada 2013-2017.

Pe baza rezultatelor consultărilor SSE cu părțile interesate cu privire la necesitățile lor statistice pentru perioada 2013-2017, primul proiect de PSE pentru 2013-2017 a fost elaborat pentru consultări interne și externe. Acesta a fost prezentat Comitetului Sistemului Statistic European (CSSE) în mai 2011. Au fost consultate, în paralel, Comitetul Consultativ European pentru Statistică (ESAC), Comitetul pentru statistici monetare, financiare și referitoare la balanțe de plăți (CMFB) și grupul de lucru pentru programarea și coordonarea sistemului statistic european.

Sinteza răspunsurilor și modul în care acestea au fost luate în considerare

Rezumatul răspunsurilor din partea utilizatorilor statisticilor europene

Un total de 14 direcții generale ale Comisiei și Banca Centrală Europeană au răspuns la cererea de informații din partea Eurostat cu privire la necesitățile acestora în materie de statistici europene pentru perioada 2013-2017. Majoritatea acestora au enumerate cerințele detaliate în materie de statistici necesare pentru a susține politicile europene aflate în responsabilitatea lor. Cu toate că aceste cerințe nu sunt menționate în mod explicit în propunere, acestea au fost analizate cu atenție de către Eurostat și luate în considerare la elaborarea obiectivelor programului.

Rezumatul răspunsurilor din partea producătorilor de statistici europene

În total, șase grupuri de directori au răspuns cererii de informații a Eurostat privind necesitățile lor în materie de statistici pentru perioada 2013-2017 (Grupul directorilor privind metodologia; Grupul directorilor în domeniul IT; directorii statisticilor sociale; reuniunea directorilor privind statisticile regionale, spațiale, de mediu și privind conturile; Comitetul permanent pentru statistică agricolă și grupul directorilor în domeniul statisticilor întreprinderilor). Grupurile directorilor au subliniat necesitatea de a echilibra nevoia din ce în ce mai mare de noi statistici cu resursele reduse disponibile. În acest context, s-a recomandat să se intensifice la maximum utilizarea datelor existente în loc de a lansa noi culegeri de date; legătura cu alți furnizori de date pentru a optimiza utilizarea informațiilor disponibile; reducerea nivelul datelor cerute; îmbunătățirea eficienței în materie de culegere de date prin utilizarea tehnologiilor moderne bazate pe TIC; analiza coerenței între diferitele acte juridice și decuplarea instrumentelor statistice și a utilizatorilor prin înființarea unor anchete unice pentru scopuri diferite. Necesitatea de a consolida rolul Eurostat în calitate de coordonator al elaborării de statistici, a fost, de asemenea, menționată. Aceste observații și alte observații concrete au fost luate în considerare, în măsura în care acest lucru a fost posibil, la momentul redactării obiectivelor PSE.

La reuniunea sa din 29-30 septembrie 2010, DGINS a avizat abordarea propusă pentru PSE și domeniile prioritare ale PSE, subliniind necesitatea unui PSE suficient de flexibil, care să permită includerea de acțiuni concrete în ciclul de programare anuală. Datorită constrângerilor grave în materie de resurse, atât la nivel național, cât și la nivel european, precum și necesității de a reduce și mai mult sarcina administrativă, DGINS a subliniat importanța fixării priorităților în următorul program multianual pe baza unei abordări direcționate în funcție de strategie.

Rezumatul principalelor observații privind primul proiect de PSE pentru perioada 2013-2017

Reuniunea CESE din mai 2011 a exprimat susținerea generală pentru abordarea conceptuală.

Mai multe delegații au semnalat caracterul ambițios al PSE și și-au exprimat îngrijorarea cu privire la discrepanțele dintre constrângerile legate de resursele de la nivelul național și numărul de noi inițiative menționate în PSE.

Deși recunosc necesitatea unui program flexibil, unele delegații au pus la îndoială caracterul general și lipsa detaliilor din PSE și au subliniat necesitatea de a stabili o legătură cu viitoarele programe de lucru anuale.

Anumite delegații au exprimat îndoieli cu privire la caracterul realist al finanțării de noi inițiative prin câștigurile obținute datorită creșterii eficienței noii metode de producere a statisticilor europene. Unele delegații au subliniat nevoia de a lua în considerare alte modalități de obținere a unor astfel de câștiguri (de exemplu, intensificarea procesului de stabilire a priorităților, îmbunătățirea eficienței, îmbunătățirea utilizării datelor administrative, utilizarea sporită a tehnologiei și schimbul de bune practici).

Importanța de a sublinia mai clar nevoia de reducere a sarcinii de răspuns a fost subliniată de unele delegații, iar una dintre acestea a sugerat consolidarea părții referitoare la stabilirea priorităților prin precizarea de acțiuni concrete.

Necesitatea unei abordări precaute referitoare la etichetarea calității a fost exprimată de multe delegații și s-a solicitat o discuție mai aprofundată pe această temă.

Mai multe delegații au salutat consolidarea parteneriatului în cadrul SSE și în afara acestuia și au subliniat importanța unei cooperări mai intense, atât în cadrul SSE, cât și cu Sistemul European al Băncilor Centrale și cu organizațiile internaționale.

Punctele menționate mai sus au fost, de asemenea, principalul rezultat al consultării grupului de lucru pentru programare și coordonare.

Majoritatea INS-urilor și-au manifestat sprijinul general pentru PSE, însă au exprimat unele rezerve în ceea ce privește formularea obiectivului privind noua metodă de producere a statisticilor europene și în ceea ce privește politica în domeniul legislativ.

Au fost făcute observații specifice privind anumite domenii statistice sau au fost solicitate clarificări privind anumite părți ale PSE.

Toate observațiile primite cu privire la proiectul de PSE au fost analizate cu atenție de Eurostat și au fost luate în considerare la elaborarea unei versiuni revizuite a PSE pentru perioada 2003-2017.

Pentru a servi drept instrument de planificare general și flexibil, care permite luarea în considerare a noilor evoluții, PSE descrie în termeni generali obiectivele strategice care trebuie să fie realizate și rezultatele care trebuie să fie obținute în următoarea perioadă de programare.

PSE reflectă angajamentul pentru o abordare a stabilirii priorităților de către Eurostat în funcție de strategie. Urmând această abordare, exercițiul privind prioritățile negative face parte integrantă din procesul de pregătire a programelor de lucru anuale și, prin urmare, acesta va fi efectuat pentru perioada acoperită de PSE. PSE oferă cadrul general pentru dezvoltarea, producerea și difuzarea de statistici europene prin stabilirea domeniilor principale și obiectivele privind acțiunile avute în vedere pentru următorii cinci ani. Aceste obiective vor fi definite și planificate cu mai multe detalii în programele anuale de lucru. În acest mod, o conexiune clară este stabilită între PSE și programele anuale de lucru.

PSE este pe deplin în conformitate cu strategia comună SSE privind noul sistem de producție deja adoptată de Comitetul CESE; nu au fost introduse noi elemente, iar PSE reflectă punerea în aplicare a strategiei.

2.2. Obținerea și utilizarea expertizei

În procesul de pregătire a PSE au fost consultați, de asemenea, experți externi. În special, Comitetul consultativ european pentru statistică (ESAC) și Comitetul pentru statistici monetare, financiare și referitoare la balanțe de plăți (CMFB) au fost invitate să emită un aviz cu privire la proiectul de program.

În avizul său privind proiectul de program, Comitetul Consultativ European pentru Statistică a abordat problema constrângerilor bugetare și a necesității de a continua să se lucreze la stabilirea priorităților pentru a identifica prioritățile negative. În acest context, ESAC a subliniat necesitatea de a crește eficiența prin intermediul utilizării sporite a tehnologiei și al exploatării datelor colectate în alte scopuri, recunoscând, în același timp, faptul că diferitele stadii de maturitate a sistemelor statistice în statele membre sunt un aspect problematic. ESAC a subliniat, de asemenea, importanța schimbului de cunoștințe, solicitând ca acesta să includă acțiuni de dezvoltare menite să reducă costurile noilor cercetări. De asemenea, ESAC a subliniat importanța optimizării utilizării datelor și a integrării și utilizării suplimentare a datelor existente.

În avizul său privind proiectul de program, Comitetul pentru statistici monetare, financiare și referitoare la balanțe de plăți și-a exprimat sprijinul general pentru PSE și prioritățile principale și obiectivele stabilite pentru dezvoltarea și coordonarea statisticilor monetare, financiare și ale balanței de plăți. CMFB a subliniat importanța integrării transversale a domeniilor statistice în cadrul întregului SSE cu scopul de a produce statistici multifuncționale și a subliniat, de asemenea, nevoia de a urmări dezvoltarea informațiilor statistice privind fenomenul globalizării și importanța utilizării sporite a datelor administrative care să se concentreze mai mult pe sectoarele economiei cu cel mai intens ritm de dezvoltare. În plus, CMFB a salutat utilizarea la scară mai largă a tehnicilor statistice de potrivire și de conectare a datelor, precum și a instrumentelor IT standard. În cele din urmă, CMFB a subliniat importanța unei cooperări consolidate cu SEBC și organizațiile europene și internaționale prin proiecte comune și prin evoluții coordonate.

Toate observațiile primite de la experți externi cu privire la proiectul de PSE au fost analizate cu atenție de Eurostat și au fost luate în considerare la elaborarea unei versiuni revizuite a programului.

2.3. Analiza efectelor și consecințelor

S-a efectuat o evaluare ex ante, în conformitate cu principiul bunei gestiuni financiare, pentru a axa programul pe nevoia de eficacitate în atingerea obiectivelor și pentru a integra constrângerile bugetare încă din stadiul de proiect al programului.

În contextul evaluării ex ante, au fost identificate patru opțiuni:

Prima opțiune luată în considerare pentru PSE a fost să se propună spre adoptare un alt program cu o durată de cinci ani, respectiv care să dureze din 2013 până în 2017.

Actualul PSC pentru perioada 2008-2012 include o indicație specifică cu privire la durata următorului program multianual, și anume că perioada menționată ar trebui să țină cont de mandatul Parlamentului European. Mandatului actual al Parlamentului European este din iulie 2009 până în iunie 2014; următorul mandat va începe în iulie 2014 și se va încheia în iunie 2019. Întrucât actualul PSC 2008-2012 durează până la sfârșitul anului 2012, aceasta ar însemna că ar fi necesar să se elaboreze un nou PSE intermediar pentru o perioadă de doi ani (pentru perioada 2013-2014) sau să se extindă actualul PSC 2008-2012 până în anul 2014.

Alte opțiuni posibile care ar putea fi avute în vedere sunt, în al treilea rând, „opțiunea zero”, mai precis opțiunea conform căreia niciun PSE nu ar fi pregătit și adoptat pentru perioada 2013 și, în al patrulea rând, opțiunea conform căreia, în general, informațiile ar fi furnizate de alți producători, deci nu neapărat de SSE.

Apoi, în cadrul evaluării impactului, după examinarea detaliată și analizarea diferitelor scenarii, numărul de opțiuni a fost redus la trei, efectele și consecințele acestora fiind examinate în detaliu. Aceste trei opțiuni și impactul lor estimat sunt următoarele:

Opțiunea 1: „opțiunea zero” care nu prevede niciun program statistic european

Fără un cadru juridic al programului statistic european, statisticile europene vor fi colectate și/sau produse de către diferite servicii ale Comisiei în mod independent, cu resursele proprii și cu ajutorul furnizorilor instituționali ai SSE și/sau al furnizorilor privați ai acestuia. Lipsa unui program statistic cincinal la nivel european ar implica lipsa planificării pe termen lung, care reprezintă o condiție inerentă a elaborării, producerii și difuzării de informații statistice. În cazul în care nu există un program statistic european, este puțin probabil ca obiectivele stabilite să fie îndeplinite. Prin urmare, nu ar exista niciun cadru juridic pentru producerea statisticilor europene și nu s‑ar asigura niciun buget operațional. Utilizatorii de statistici (Direcțiile Generale ale Comisiei, BCE, etc.) ar trebui să producă propriile statistici sau să caute, pe cont propriu, alte surse de date statistice, într-o manieră necoordonată și ineficientă, neexistând nicio asigurare convenită de comun acord a calității statisticilor europene. Fără un program statistic european, nu va exista niciun buget pentru planificarea generală a producției statistice. Aceasta ar contribui, de asemenea, la o creștere a sarcinii de răspuns pentru persoanele fizice, gospodăriile populației, întreprinderi și furnizorii instituționali de statistici ai SSE.

Opțiunea 2: PSE pentru perioada 2013-2017 va fi o repetare a PSC pentru perioada 2008-2012

Această opțiune nu prevede nicio schimbare în ceea ce privește statisticile care fac obiectul programului statistic comunitar actual. Acesta ar putea fi considerat drept scenariul de referință cu care pot fi comparate celelalte opțiuni. Statisticile furnizate ar corespunde necesităților în materie de politici din perioada 2008-2012 și nu ar lua în considerare noile evoluții și necesități în materie de politici prioritare ale Uniunii Europene, cum ar fi strategia Europa 2020 pentru o creștere inteligentă, durabilă și favorabilă incluziunii și alte politici abordate în cadrul priorităților strategice ale Comisiei pentru perioada 2010-2014. În plus, aceste statistici ar fi produse în conformitate cu modelul „stovepipe”[9], și anume fără să se profite de avantajele oferite de noua metodă de producere a statisticilor europene care vizează creșterea eficienței și îmbunătățirea calității.

Opțiunea 3: elaborarea unui nou program statistic cincinal european

Ar fi propus spre adoptare un nou program statistic european, cu o durată de cinci ani, și anume din anul 2013 până în anul 2017. Cu această opțiune, statisticile europene vor corespunde mai bine nevoilor utilizatorilor. Va exista o asigurare a calității convenită de comun acord, iar producerea de statistici va fi mai rentabilă ca urmare a noii metode de producție. Obiectivele definite pentru PSE 2013-2017 vor fi în conformitate cu prioritățile strategice ale Comisiei și vor aborda provocările cu care se va confrunta Sistemul Statistic European în următorii ani.

2.3.4. Rezumatul riscurilor

Riscurile legate de opțiunea 1 sunt ridicate, întrucât în acest caz nu ar exista niciun cadru juridic pentru producerea de statistici europene, astfel încât calitatea și eficiența producției statistice nu ar fi asigurate. În aceste cazuri, statisticile ar fi produse în mod necoordonat de producători diferiți.

Riscurile implicate de opțiunea 2 sunt legate de faptul că statisticile furnizate ar corespunde unor priorități de politică care, într-o anumită măsură, nu ar mai fi de actualitate și ar fi produse în conformitate cu metoda tradițională, și anume fără să se profite de avantajele oferite de noua metodă de producere a statisticilor europene care urmărește creșterea eficienței și îmbunătățirea calității. Costurile determinate de statisticile necorespunzătoare ar fi considerabile.

În cele din urmă, riscurile legate de opțiunea 3 sunt considerate a fi relativ scăzute deoarece, în acest caz, statisticile europene ar fi produse în conformitate cu cadrul juridic stabilit, și anume calitatea statisticilor și eficiența metodei de producere a statisticilor ar fi asigurate, întrucât statisticile europene ar fi elaborate, colectate și difuzate într-un mod coordonat.

2.3.5. Opțiunea preferată

Opțiunea 3 privind un nou PSE cincinal pentru perioada 2003-2017 pare a fi cea mai bună opțiune, având în vedere faptul că aceasta este singura opțiune care ar asigura realizarea tuturor obiectivelor stabilite, și anume (i) furnizarea de statistici de calitate, care să corespundă nevoilor utilizatorilor în ceea ce privește sfera de acoperire, promptitudinea, comparabilitatea și fiabilitatea; (ii) producerea de informații statistice într-un mod eficient din punct de vedere al costurilor și (iii) reducerea sarcinii de răspuns și a sarcinii administrative a respondenților. Prin urmare, aceasta este singura dintre cele trei opțiuni care este în măsură să ofere un răspuns satisfăcător la provocările cu care se confruntă Sistemul Statistic European.

Conform acestui scenariu, următorul PSE va începe la 1 ianuarie 2013 și se va încheia la 31 decembrie 2017.

3. ELEMENTELE JURIDICE ALE PROPUNERII

3.1. Rezumatul acțiunii propuse

Propunerea instituie programul statistic european pentru perioada 2013 – 2017. Programul asigură cadrul necesar pentru elaborarea, producerea și difuzarea statisticilor europene, principalele domenii și obiectivele acțiunilor prevăzute pentru perioada de programare.

3.2 Temeiul juridic

Articolul 338 din Tratatul privind funcționarea Uniunii Europene constituie temeiul juridic al statisticilor europene. Hotărând în conformitate cu procedura legislativă ordinară, Parlamentul European și Consiliul adoptă măsuri pentru elaborarea de statistici, atunci când este necesar, privind rezultatele activităților Uniunii. Articolul respectiv stabilește cerințele referitoare la elaborarea de statistici europene, menționând că acestea trebuie să respecte standardele de imparțialitate, fiabilitate, obiectivitate, independență științifică, rentabilitate și confidențialitate statistică.

3.3 Principiul subsidiarității

Principiul subsidiarității se aplică în măsura în care propunerea nu este de competența exclusivă a Uniunii Europene.

Obiectivul acțiunii propuse și anume elaborarea, producerea și difuzarea de statistici europene în cadrul PSE pentru perioada 2013-2017, nu poate fi realizat în mod satisfăcător de către statele membre și, prin urmare, este realizat mai eficient la nivelul UE pe baza unui act juridic al Uniunii Europene, deoarece numai Comisia poate coordona armonizarea necesară a informațiilor statistice la nivel european în toate domeniile statistice care intră sub incidența actului juridic în cauză, în timp ce colectarea datelor poate fi realizată de statele membre. În consecință, Uniunea Europeană poate adopta măsuri în conformitate cu principiul subsidiarității enunțat la articolul 5 din tratat.

3.4 Principiul proporționalității

Propunerea respectă principiul proporționalității din următorul motiv/următoarele motive.

În conformitate cu principiul proporționalității, prezentul regulament se limitează la cerințele minime pentru îndeplinirea obiectivului său și nu depășește ceea ce este necesar în acest scop. Propunerea stabilește obiective pentru perioada de cinci ani. Aceste obiective sunt definite și planificate în detaliu în cadrul programelor de lucru statistice anuale ale Comisiei, care sunt elaborate în strânsă cooperare cu statele membre și se adoptă ținând cont de avizul Comitetului SSE. În plus, noi cerințe statistice vor fi reglementate de o legislație specifică, elaborată cu implicarea directă a statelor membre încă din fazele incipiente.

3.5 Alegerea instrumentelor

Instrumentul propus: un regulament.

Alte mijloace nu ar fi adecvate din următorul motiv /următoarele motive:

Având în vedere obiectivele și conținutul propunerii, un regulament este instrumentul cel mai adecvat.

4. IMPLICAȚII BUGETARE

Suma totală care urmează să fie suportată de bugetul UE este de 299,4 milioane EUR (în prețuri curente) pe durata programului cu durata cuprinsă între 2013 și 2017, din care 57,3 milioane EUR sunt acoperite de perioada de programare 2007-2013 și 242,1 milioane EUR sunt acoperite de perioada de programare 2014-2017.

5. ELEMENTE OPȚIONALE

Clauza de reexaminare / revizuire / caducitate

Propunerea include o clauză de reexaminare și o clauză de caducitate.

Spațiul Economic European

Regulamentul propus se referă la un subiect cu relevanță pentru SEE și, prin urmare, este necesar să fie extins la Spațiul Economic European.

2011/0459 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind programul statistic european pentru perioada 2013-2017

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 338 alineatul (1),

având în vedere propunerea Comisiei Europene,

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

(1) În conformitate cu Regulamentul (CE) nr. 223/2009 al Parlamentului European și al Consiliului privind statisticile europene[10], ar trebui instituit un program statistic european multianual, oferind un cadru pentru finanțarea acțiunilor UE.

(2) În temeiul regulamentului respectiv, programul statistic european ar trebui să asigure cadrul necesar pentru elaborarea, producerea și difuzarea statisticilor europene, principalele domenii și obiectivele acțiunilor prevăzute pentru o perioadă de maximum cinci ani. Acesta ar trebui să stabilească prioritățile cu privire la necesitățile în materie de informare pentru realizarea activităților Uniunii Europene. Necesitățile respective ar trebui să fie comparate cu resursele necesare la nivelul Uniunii și la nivel național pentru elaborarea statisticilor cerute, precum și cu sarcina de răspuns și costurile asociate ale respondenților.

(3) Elaborarea, producerea și difuzarea statisticilor europene în cadrul legislativ al programului multianual ar trebui să fie realizate prin intermediul cooperării strânse și coordonate în cadrul sistemului statistic european între autoritatea statistică a Uniunii Europene, care este Comisia (Eurostat), pe de o parte, și institutele naționale de statistică și alte autorități naționale[11], pe de altă parte.

(4) Statisticile elaborate, produse și difuzate în cadrul acestui program ar trebui să contribuie la punerea în aplicare a politicilor Uniunii Europene, după cum se reflectă în Tratatul privind funcționarea Uniunii Europene, în Strategia Europa 2020 pentru o creștere inteligentă, durabilă și favorabilă incluziunii[12] și în alte politici abordate în cadrul priorităților strategice ale Comisiei pentru perioada 2010-2014 (și anume guvernanța economică consolidată și integrată, schimbările climatice, reforma politicii agricole, creșterea economică și coeziunea socială, Europa cetățenilor și globalizarea[13]) și ar trebui să fie sprijinite prin intermediul acțiunilor finanțate în cadrul acestui program, prin care Uniunea Europeană poate oferi o valoare adăugată clară.

(5) În ultimii ani, sistemul statistic european s-a confruntat cu o serie de provocări.

· În primul rând, nevoia de statistici europene a fost în continuă creștere, iar această tendință este puțin probabil să se schimbe în viitor.

· În al doilea rând, natura statisticilor s-a schimbat — deciziile bazate pe dovezi necesită statistici care răspund unor criterii exigente în materie de calitate legate de scopurile specifice pe care acestea le îndeplinesc și este nevoie, din ce în ce mai mult, de statistici multidimensionale complexe care susțin domenii de politică eterogene.

· În al treilea rând, ca urmare a apariției unor noi actori pe piața informațională, inclusiv cei care furnizează informații aproape în timp real, prioritatea viitoare pentru SSE este calitatea deosebit de ridicată și - în ceea ce privește statisticile pe termen scurt - mai ales actualitatea.

· În al patrulea rând, constrângerile bugetare, atât la nivel național, cât și la nivel european, precum și necesitatea de a reduce și mai mult sarcina statistică a întreprinderilor și cetățenilor fac situația și mai dificilă.

Comunicare a Comisiei către Parlamentul European și Consiliu privind metoda de producere a statisticilor UE: o viziune pentru decada următoare[14] și strategia SSE pentru punerea în aplicare a acesteia[15] abordează toate aceste provocări, vizând revizuirea modalităților de lucru în cadrul SSE, în scopul de a-i spori eficiența și flexibilitatea. Punerea în aplicare a prezentei comunicări constituie elementul central al programului statistic european.

(6) Pentru a corela mai bine resursele limitate ale producătorilor naționali și europeni disponibile pentru producerea de statistici europene cu creșterea necesităților în materie de statistici, pregătirea programelor de lucru statistice anuale ale Comisiei, care descriu în detaliu acest program multianual, ar trebui să includă o revizuire aprofundată a priorităților statistice care va reduce cerințele mai puțin importante și va simplifica procesele existente, menținând, în același timp, standardele de înaltă calitate ale statisticilor oficiale. Ar trebui să fie luată în considerare, de asemenea, sarcina respondenților, indiferent dacă aceștia sunt întreprinderi, instituții guvernamentale centrale, regionale sau locale, gospodării ale populației sau persoane fizice.

(7) În acest context, ar trebui să se realizeze o partajare rezonabilă a sarcinii financiare între bugetul Uniunii Europene și bugetele statelor membre. În plus față de alocarea financiară stabilită prin prezentul regulament, institutele naționale de statistică și alte autorități naționale ar trebui, prin urmare, să beneficieze de finanțare adecvată la nivel național pentru punerea în aplicare a acțiunilor statistice individuale stabilite pentru punerea în aplicare a acestui program.

(8) La elaborarea, producerea și difuzarea de statistici europene în temeiul prezentului regulament, autoritățile statistice naționale și europene ar trebui să respecte principiile prevăzute în Codul de bune practici al statisticilor europene, anexat la Recomandarea Comisiei din 25 mai 2005 privind independența, integritatea și responsabilitatea autorităților statistice naționale și comunitare și în Comunicarea Comisiei către Parlamentul European și Consiliu din 15 aprilie 2011 privind managementul fiabil al calității pentru statisticile europene[16].

(9) În conformitate cu articolul 15 din Regulamentul (CE) nr. 223/2009 al Parlamentului European și al Consiliului privind statisticile europene, ar trebui să se creeze o structură financiară corespunzătoare pentru a sprijini rețelele de colaborare.

(10) Ar trebui să se prevadă deschiderea programului și pentru participarea țărilor Asociației Europene a Liberului Schimb care participă la Spațiul Economic European (denumite în continuare „țările AELS/SEE”). De asemenea, ar trebui să se prevadă deschiderea programului pentru participarea altor țări, în special a țărilor învecinate cu Uniunea Europeană și a țărilor care depun cereri de aderare, care sunt țări candidate sau în curs de aderare la Uniunea Europeană.

(11) În contextul punerii în aplicare a programului, ar trebui încurajată, după caz, cooperarea cu țările terțe care nu participă la program, ținând cont de acordurile relevante dintre țările respective și Uniune.

(12) Pentru a putea fi considerate drept decizii de finanțare în conformitate cu articolul [] din Regulamentul […] privind normele financiare aplicabile bugetului general al Uniunii Europene [noul regulament financiar], programele de lucru anuale adoptate de Comisie pentru punerea în aplicare a programului trebuie să stabilească obiectivele urmărite, rezultatele preconizate, metodele de punere în aplicare și suma totală aferentă acestora. Acestea ar trebui, de asemenea, să conțină o descriere a acțiunilor care urmează să fie finanțate, o indicație privind suma alocată fiecărei acțiuni și un calendar orientativ al punerii în aplicare. Acestea includ, în cazul granturilor, prioritățile, criteriile esențiale de evaluare și rata maximă de cofinanțare.

(13) Întrucât obiectivul prezentului regulament, respectiv instituirea Programului statistic european pentru perioada 2013-2017, nu poate fi realizat în mod satisfăcător de către statele membre și, în consecință, poate fi mai bine realizat la nivelul UE, Uniunea Europeană poate adopta măsuri, în conformitate cu principiul subsidiarității, astfel cum se prevede la articolul 5 din tratat. În conformitate cu principiul proporționalității, astfel cum prevede articolul menționat anterior, prezentul regulament nu depășește ceea ce este necesar pentru atingerea acestui obiectiv.

(14) S-a efectuat o evaluare ex ante, în conformitate cu principiul bunei gestiuni financiare, pentru a axa programul instituit prin prezentul regulament pe nevoia de eficacitate în atingerea obiectivelor și pentru a integra constrângerile bugetare începând cu etapa de elaborare a programului. Valoarea și impactul măsurilor luate în temeiul programului ar trebui să fie monitorizate și evaluate periodic, inclusiv de evaluatori externi independenți. În scopul evaluării programului au fost formulate obiective cuantificabile și au fost elaborați indicatori.

(15) Prezentul regulament stabilește, pentru întreaga durată a programului, o alocație financiară care constituie referința principală pentru autoritatea bugetară, în sensul punctului 37 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[17], în cadrul procedurii bugetare anuale.

(16) Interesele financiare ale Uniunii Europene ar trebui să fie protejate prin măsuri proporționale pe parcursul întregului ciclu de cheltuieli, inclusiv prevenirea, detectarea și cercetarea neregulilor, recuperarea fondurilor pierdute, plătite în mod necuvenit sau utilizate incorect și, după caz, penalitățile.

(17) În conformitate cu Regulamentul (CE) nr. 223/2009, proiectul de program statistic european a fost transmis spre examinare prealabilă Comitetului Sistemului Statistic European, Comitetului consultativ european pentru statistică, instituit prin Decizia nr. 234/2008/CE a Parlamentului European și a Consiliului[18] și Comitetului pentru statistici monetare, financiare și referitoare la balanțe de plăți, instituit prin Decizia 2006/856/CE[19],

ADOPTĂ PREZENTUL REGULAMENT:

Articolul 1

Instituirea programului statistic european

Se instituie programul statistic european pentru perioada 2013-2017 (denumit în continuare „programul”).

Articolul 2

Valoarea adăugată

Programul reprezintă valoarea adăugată a garantării axării statisticilor europene pe informațiile necesare în vederea elaborării, punerii în aplicare, monitorizării și evaluării politicilor Uniunii. În plus, acesta contribuie la utilizarea eficace a resurselor prin sprijinirea acțiunilor care asigură o contribuție esențială la elaborarea, producerea și difuzarea de informații statistice armonizate, comparabile și fiabile.

Articolul 3

Sfera de aplicare

1. Prezentul regulament prevede cadrul de programare pentru elaborarea, producerea și difuzarea statisticilor europene, principalele domenii și obiectivele acțiunilor prevăzute în perioada cuprinsă între 2013 și 2017, în conformitate cu articolele 13 și 14 din Regulamentul (CE) nr. 223/2009 al Parlamentului European și al Consiliului privind statisticile europene.

2. Programul nu acoperă măsurile prevăzute de programul pentru modernizarea statisticilor europene referitoare la întreprinderi și comerț[20] (denumit în continuare „Programul MEETS”) până la sfârșitul programului MEETS la 31 decembrie 2013, dar include obiective în domeniul statisticilor referitoare la întreprinderi și comerț care urmează să fie puse în aplicare începând din 2014 până în 2017.

Articolul 4

Obiectivele

3. Obiectivul general al programului este ca Sistemul Statistic European să devină cel mai important furnizor de statistici de înaltă calitate din Europa.

4. Următoarele obiective specifice vor fi urmărite în toate acțiunile statistice efectuate în scopul punerii în aplicare a acestui program:

· obiectivul 1: furnizarea de informații statistice de calitate în sprijinul elaborării, monitorizării și evaluării politicilor Uniunii Europene și care reflectă în mod corespunzător prioritățile;

· obiectivul 2: punerea în aplicare a unor noi metode de producere a statisticilor europene care vizează creșterea eficienței și îmbunătățirea calității;

· obiectivul 3: consolidarea parteneriatului în cadrul sistemului statistic european, precum și în afara acestuia, pentru a spori productivitatea și rolul său conducător la nivel mondial în domeniul statisticilor oficiale.

5. Obiectivele menționate la prezentul articol sunt specificate în anexă împreună cu indicatorii utilizați pentru monitorizarea punerii în aplicare a programului. În conformitate cu Regulamentul (CE) nr. 223/2009, acestea fac obiectul unor planificări anuale detaliate, care vor include un mecanism de stabilire a priorităților ca parte integrantă a procesului. Acestea vor fi realizate printr-o cooperare strânsă și coordonată în cadrul Sistemului Statistic European, care este asigurată de parteneriatul între autoritatea statistică a Uniunii și institutele naționale de statistică și alte autorități naționale.

Articolul 5

Guvernanța statistică și calitatea

Programul este pus în aplicare în conformitate cu principiile Codului de bune practici al statisticilor europene, în vederea elaborării și a difuzării de statistici europene armonizate de înaltă calitate și în scopul asigurării unei funcționări adecvate a Sistemului Statistic European în ansamblu. Se iau măsuri adecvate pentru a asigura o bună coordonare și stabilirea eficace de priorități în cadrul SSE pentru a contribui la reducerea sarcinii administrative a respondenților statistici. Autoritățile naționale și autoritatea statistică a Uniunii Europene se asigură că statisticile europene sunt în conformitate cu normele europene privind calitatea și răspund nevoilor utilizatorilor instituționali din Uniunea Europeană, ale guvernelor, autorităților regionale, institutelor de cercetare, organizațiilor societății civile, întreprinderilor și publicului.

Articolul 6

Finanțarea

1. Pachetul financiar pentru punerea în aplicare a acestui program este fixat la 299,4 milioane EUR, incluzând 57,3 milioane EUR pentru perioada de programare 2007‑2013 și 242,1 milioane EUR pentru perioada de programare 2014‑2017.

2. Comisia pune în aplicare sprijinul financiar din partea Uniunii în conformitate cu Regulamentul XX/2012 privind regulamentul financiar aplicabil bugetului general al Uniunii Europene.

3. În plus față de pachetul financiar stabilit prin prezentul regulament, acțiunile statistice individuale adoptate pentru punerea în aplicare a acestui program, în special prin acordul dintre institutele naționale de statistică și alte autorități naționale și Comisie (Eurostat), primesc o finanțare adecvată la nivel național.

Articolul 7

Asistența administrativă și tehnică

Alocația financiară pentru program poate acoperi, de asemenea, cheltuielile legate de activitățile de pregătire, monitorizare, control, audit și evaluare, care sunt necesare pentru gestionarea programului și îndeplinirea obiectivelor acestuia; în special studii, reuniuni ale experților, cheltuieli legate de rambursările către experții statistici, acțiunile de informare și comunicare, cheltuieli legate de rețelele IT privind schimbul de informații și prelucrarea acestora, împreună cu toate celelalte cheltuieli de asistență tehnică și administrativă efectuate de Comisie pentru gestionarea programului.

Articolul 8

Programe de lucru anuale

Pentru a pune în aplicare programul, Comisia adoptă programe de lucru anuale care îndeplinesc cerințele prevăzute la articolul 17 din Regulamentul (CE) nr. 223/2009 și stabilesc obiectivele urmărite și rezultatele preconizate.

Articolul 9

Forme de intervenție

Contribuțiile financiare din partea Uniunii pot lua forma granturilor sau a contractelor de achiziții publice sau a oricăror alte intervenții necesare pentru realizarea obiectivelor menționate la articolul 2.

Articolul 10

Acțiuni eligibile

1. Contribuția financiară din partea Uniunii trebuie să susțină acțiuni pentru elaborarea, producerea și difuzarea de statistici europene, necesare pentru realizarea obiectivelor menționate la articolul 3. Ar trebui să se acorde prioritate acțiunilor cu valoare adăugată ridicată pentru Uniunea Europeană, în conformitate cu articolul 2.

2. Contribuția financiară necesară pentru a sprijini rețelele de colaborare în conformitate cu articolul 15 din Regulamentul (CE) nr. 223/2009 poate fi acordată sub formă de granturi pentru acțiuni și poate acoperi până la 95% din costurile eligibile.

3. După caz, granturi de funcționare pot fi acordate pentru activitatea organizațiilor menționate la articolul 11 alineatul (3), fără a depăși 50% din costurile eligibile.

4. Ca o contribuție la cheltuielile suportate de statele membre în punerea în aplicare a acțiunilor bazate pe anchete, se poate plăti o sumă forfetară pentru fiecare set de date pentru care rezultatele complete ale anchetei sunt înaintate Comisiei, până la un prag maxim definit pentru fiecare anchetă. Sumele sunt definite de Comisie în funcție de complexitatea anchetei.

Articolul 11

Beneficiarii eligibili pentru granturi

1. În conformitate cu articolul 5 alineatul (3) din Regulamentul (CE) nr. 223/2009, se pot acorda, fără cerere de propuneri, granturi beneficiarilor identificați în articolul respectiv.

2. Rețelele de colaborare pot implica beneficiarii menționați la alineatul (1) și alte organisme, fără cereri de propuneri, în conformitate cu regulamentul financiar.

3. Granturile de funcționare menționate la articolul 10 alineatul (3) pot fi acordate organizațiilor care îndeplinesc criteriile următoare:

(a) sunt organizații non-profit, fără conflicte de interese de natură industrială, comercială, de afaceri sau de altă natură și au drept obiective și activități principale promovarea și sprijinirea punerii în aplicare a Codului de bune practici al statisticilor europene și punerea în aplicare a noilor metode de producere a statisticilor europene care au drept scop îmbunătățirea eficienței și sporirea calității la nivel european;

(b) au furnizat Comisiei date satisfăcătoare privind componența lor, regulamentul intern și sursele de finanțare.

Articolul 12

Protejarea intereselor financiare ale Uniunii

1. La punerea în aplicare a acțiunilor finanțate în temeiul prezentului regulament, Comisia ia măsurile corespunzătoare pentru a se garanta protejarea intereselor financiare ale Uniunii Europene prin aplicarea de măsuri preventive împotriva fraudei, corupției și a oricăror alte activități ilegale, prin controale eficace și, în cazul în care se constată nereguli, prin recuperarea sumelor plătite în mod necuvenit, precum și, dacă este necesar, prin sancțiuni eficace, proporționale și disuasive.

2. Comisia sau reprezentanții acesteia și Curtea de Conturi au competențe de audit, pe baza documentelor și controalelor la fața locului, asupra tuturor beneficiarilor de granturi, al contractanților și subcontractanților care au primit fonduri în temeiul prezentului regulament.

Oficiului European de Luptă Antifraudă (OLAF) poate efectua inspecții la fața locului și la sediul operatorilor economici care beneficiază direct sau indirect de o astfel de finanțare în conformitate cu procedurile stabilite în Regulamentul 2185/96 cu scopul de a stabili dacă a avut loc o fraudă, corupție sau orice altă activitate ilegală care aduce atingere intereselor financiare ale Uniunii Europene în legătură cu un acord de grant sau o decizie de acordare a unui grant sau un contract finanțat în temeiul prezentului regulament.

Fără a se aduce atingere primelor două paragrafe, acordurile de cooperare cu țări terțe și cu organizații internaționale, precum și acordurile de grant, deciziile de acordare a granturilor și contractele rezultate din punerea în aplicare a prezentului regulament trebuie să împuternicească în mod expres Comisia, Curtea de Conturi și OLAF să efectueze astfel de audituri, controale și inspecții la fața locului.

Articolul 13

Participarea țărilor terțe la program

Participarea la programul statistic european este deschisă pentru:

(a) țările AELS/SEE, în conformitate cu condițiile stabilite în Acordul SEE;

(b) țările cărora li se aplică politica europeană de vecinătate, țările care au depus o cerere de aderare, care sunt candidate sau în curs de aderare la Uniunea Europeană și țările din Balcanii de Vest incluse în procesul de stabilizare și de asociere, în conformitate cu condițiile prevăzute în acordurile bilaterale sau multilaterale în cauză încheiate cu aceste țări, prin care se stabilesc principiile generale de participare la programele Uniunii Europene.

Articolul 14

Rapoarte

1. Comisia, după consultarea Comitetului Sistemului Statistic European, prezintă Parlamentului European și Consiliului, nu mai târziu de iunie 2015, un raport de activitate intermediar.

2. Până la sfârșitul anului 2018, Comisia, după consultarea Comitetului Sistemului Statistic European, prezintă Parlamentului European și Consiliului un raport de evaluare final privind punerea în aplicare a programului.

Articolul 15

Prezentul regulament intră în vigoare în ziua următoare publicării în Jurnalul Oficial al Uniunii Europene.

Adoptat la […],

Pentru Parlamentul European, Pentru Consiliu,

Președintele Președintele

ANEXĂ

Infrastructura statistică și obiectivele programului statistic european pentru perioada 2013-2017

Introducere

Punerea în aplicare a politicilor UE necesită informații statistice comparabile și fiabile cu privire la situația socială, economică și de mediu din UE, precum și componentele sale la nivel național și regional. Statisticile europene sunt, de asemenea, indispensabile pentru ca Europa să fie înțeleasă de publicul larg și pentru ca cetățenii să participe la procesul democratic și la dezbaterile despre prezentul și viitorul UE.

Programul statistic european asigură cadrul legislativ în vederea elaborării, producerii și difuzării statisticilor europene în perioada 2013-2017.

Statisticile europene sunt elaborate, produse și difuzate în conformitate cu cadrul legislativ respectiv, prin intermediul cooperării strânse și coordonate în cadrul Sistemului Statistic European.

Statisticile elaborate, produse și difuzate în cadrul programului contribuie la punerea în aplicare a politicilor UE, astfel cum se reflectă în Tratatul privind funcționarea Uniunii Europene, în strategia Europa 2020 pentru o creștere inteligentă, durabilă și favorabilă incluziunii și în inițiativele sale emblematice, precum și în alte politici abordate în cadrul priorităților strategice ale Comisiei.

Dat fiind faptul că PSE pentru perioada 2013-2017 este un program multianual care acoperă o perioadă de cinci ani și că Sistemul Statistic European are drept obiectiv de a deveni și de a rămâne, în continuare, un actor cheie în domeniul statistic, PSE 2013-2017 este ambițios în ceea ce privește sfera de aplicare și obiectivele sale, dar punerea în aplicare a programului va urma o abordare bazată pe etape.

Infrastructura statistică

PSE va stabili o infrastructură a informațiilor statistice. Această infrastructură trebuie să fie pregătită pentru utilizarea intensivă și la scară largă a unor diverse aplicații.

Elaborarea politicilor conduce deciziile privind producerea de statistici europene, dar aceste statistici ar trebui să fie, de asemenea, puse la dispoziția altor factori de decizie, cercetători, întreprinderi și cetățenii europeni în general, întrucât acestea sunt un bun public și sunt plătite de către cetățeni și întreprinderi, care ar trebui să beneficieze, de asemenea, de serviciile furnizate. Pentru ca infrastructura să îndeplinească acest rol, aceasta trebuie să fie proiectată în conformitate cu un cadru conceptual solid, care, pe de o parte, să garanteze adecvarea pentru o varietate de scopuri și, pe de altă parte, să permită adaptarea flexibilă la evoluția nevoilor utilizatorilor în anii următori.

Infrastructura informațiilor statistice este prezentată mai jos:

INFRASTRUCTURA INFORMAȚIILOR STATISTICE

Legendă

Date: informații colectate de autoritățile statistice, prin intermediul activităților statistice tradiționale (anchete prin sondaj, recensăminte, etc.)/date din alte surse, reutilizate în scopuri statistice. Aceste informații sunt adaptate pentru a servi necesităților unor domenii de politică specifice, de exemplu piața forței de muncă, migrația sau agricultura.

Termenul include, de asemenea, datele colectate în scopuri administrative, dar care sunt utilizate de autoritățile statistice în scopuri statistice (denumite, de obicei, date provenite din surse administrative).

Sisteme de contabilitate: conturi coerente și integrate, bilanțuri și tabele bazate pe un set de reguli convenite la nivel internațional. Un cadru contabil asigură un grad ridicat de coerență și comparabilitate; datele statistice pot fi elaborate și prezentate într-un format care este conceput în scopul analizei și al elaborării politicilor.

Indicatori: un indicator reprezintă o măsurare sintetică referitoare la o temă sau un fenomen de importanță majoră și care rezultă dintr-o serie de fapte constatate. Indicatorii pot fi utilizați pentru a detecta pozițiile relative sau a indica schimbări pozitive sau negative. Indicatorii sunt utilizați, de obicei, în mod direct în politicile UE și cele globale. În domeniile politice strategice, indicatorii sunt importanți pentru stabilirea obiectivelor și monitorizarea realizării acestora.

În cadrul acestui sistem global, PSE va continua să facă distincție între trei grupuri de informații statistice: întreprinderi; Europa cetățenilor; și statisticile geospațiale, de mediu, agricole și alte statistici sectoriale.

Politicile UE și politicile globale relevante sunt instrumentele care specifică cerințele statistice la care PSE va răspunde prin revizuirea structurii și a proceselor de producție corespunzătoare. Prin urmare, fiecare politică UE și fiecare politică globală se reflectă în diferite componente ale infrastructurii statistice și beneficiază de activități specifice în cadrul PSE. Necesitățile noilor politici identificate în anii următori vor fi acoperite prin stabilirea unor noi modalități de obținere a indicatorilor/conturilor pe baza informațiilor statistice produse în cei trei piloni.

INFORMAȚII STATISTICE – STRUCTURA ȘI DINAMICA

Obiectivele

Obiectivul general al programului este ca Sistemul Statistic European să devină cel mai important furnizor de statistici de înaltă calitate din Europa, acest obiectiv urmând a fi realizat prin intermediul următoarelor obiective specifice:

· obiectivul 1: furnizarea de informații statistice de calitate în sprijinul elaborării, monitorizării și evaluării politicilor Uniunii Europene, care reflectă în mod corespunzător prioritățile;

· obiectivul 2: punerea în aplicare a unor noi metode de producere a statisticilor europene care vizează creșterea eficienței și îmbunătățirea calității;

· obiectivul 3: consolidarea parteneriatului în cadrul sistemului statistic european, precum și în afara acestuia, pentru a spori productivitatea și rolul său conducător la nivel mondial în domeniul statisticilor oficiale.

Aceste obiective specifice sunt împărțite în diferite domenii prioritare, care sunt descrise mai jos. Obiectivul 1 este reglementat prin „I. Producția statistică”, obiectivul 2, prin „II. Metode de producere a statisticilor UE” și obiectivul 3 prin „III. Parteneriat”.

I. PRODUCȚIA STATISTICĂ

INDICATORI

1.1. EUROPA 2020

Aprobarea strategiei Europa 2020 pentru o „creștere inteligentă, durabilă și favorabilă incluziunii” de către Consiliul European din iunie 2010 a contribuit în mare măsură la modelarea agendei strategice pentru Uniunea Europeană și a politicilor naționale din anii următori. Această agendă stabilește o serie de obiective principale și inițiative emblematice pentru care SSE trebuie să furnizeze indicatori statistici în mai multe domenii (de exemplu, îmbunătățirea condițiilor pentru inovare, cercetare și dezvoltare, promovarea ocupării forței de muncă, realizarea obiectivelor UE privind energia și schimbările climatice, utilizarea eficientă a resurselor, îmbunătățirea nivelului de educație, inclusiv mobilitatea în scop educațional, îmbătrânirea activă și în condiții bune de sănătate, precum și promovarea incluziunii sociale prin reducerea sărăciei).

Obiectiv:

Furnizarea de informații statistice de calitate pentru a monitoriza punerea în aplicare a politicii strategiei Europa 2020 pentru o creștere inteligentă, durabilă și favorabilă incluziunii.

Obiectivul va fi pus în aplicare prin:

· indicatori de obiectiv principali actualizați pentru Europa în 2020 (în domeniul ocupării forței de muncă, cercetării și dezvoltării, inovării, energiei/schimbărilor climatice, educației, mediului, protecției sociale și al incluziunii sociale) disponibili pe site-ul internet al Eurostat;

· statistici disponibile pentru a sprijini monitorizarea punerii în aplicare a inițiativelor emblematice Europa 2020;

· punerea la dispoziție a unor indicatori suplimentari ca o contribuție la evaluările ex ante și ex post ale politicilor economice, sociale și de mediu ale Uniunii Europene.

1.2. GUVERNANȚĂ ECONOMICĂ

Criza și tensiunile de pe piețele financiare au subliniat necesitatea consolidării guvernanței economice a Uniunii. Măsurile decisive necesare în guvernanța și coordonarea economică au fost deja luate de UE, dintre care unele vor avea implicații statistice majore în plus față de activitățile statistice în curs.

Obiectiv:

Elaborarea de noi informații statistice și consolidarea informațiilor statistice existente relevante pentru factorii de decizie ai UE și publicul larg în ceea ce privește guvernanța economică consolidată și integrată a UE și ciclul de supraveghere care integrează Pactul de stabilitate și creștere și politica economică.

Obiectivul va fi pus în aplicare prin:

· date statistice privind dezechilibrele macroeconomice și analizele care stau la baza acestor date;

· date statistice pentru consolidarea pactului de stabilitate și creștere;

· un set de indicatori pentru măsurarea competitivității dezvoltate și produse;

· un management solid al calității pus în aplicare în cadrul lanțului de producție, care să includă și datele privind finanțele publice din amonte și fluxurile de lucru aferente în statele membre.

Obiectiv:

Furnizarea către factorii de decizie europeni a unor statistici și indicatori fiabili pentru scopuri administrative și de reglementare și pentru monitorizarea angajamentelor de politică specifice ale UE.

Obiectivul va fi pus în aplicare prin:

· definirea și convenirea de comun acord cu utilizatorii a domeniului de aplicare a statisticilor pentru scopuri administrative și de reglementare, inclusiv monitorizarea statisticilor privind resursele proprii VNB și TVA, fondurile structurale, precum și cerințele privind remunerațiile și pensiile, precum și calculele privind indemnizațiile aferente delegațiilor bienale efectuate în conformitate cu Statutul funcționarilor UE;

· definirea, punerea în aplicare și explicarea unui cadru solid privind managementul calității pentru acești indicatori.

1.3 GLOBALIZAREA ECONOMICĂ

Efectele crizei financiare, creșterea fluxurilor transfrontaliere și fragmentarea proceselor de producție au subliniat necesitatea unui cadru mai coerent și a unei mai bune măsurări a producției globalizate.

Obiectiv:

Îmbunătățirea indicatorilor și informațiilor statistice disponibile privind globalizarea economică și lanțurile de valoare economică adăugată mondiale pentru factorii de decizie ai UE și publicul larg.

Obiectivul va fi pus în aplicare prin:

· actualizarea indicatorilor existenți și elaborarea de noi indicatori privind globalizarea economică și lanțurile de valoare economică adăugată mondiale, inclusiv fluxurile și dependența de resursele naturale, acești indicatori fiind disponibili pe site-ul internet al Eurostat;

· analizarea lanțurilor valorice globale, eventual prin intermediul unor tabele intrări/ieșiri și a statisticilor privind comerțul exterior și privind întreprinderile, inclusiv legăturile dintre microdate.

CADRELE CONTABILE

Comunicarea Comisiei „Dincolo de PIB” și publicarea raportului Stiglitz-Sen-Fitoussi au dat un nou avânt provocării principale pentru sistemul statistic, și anume modul de a obține statistici mai bune în materie de probleme transversale și statistici sociale mai bine integrate pentru a descrie fenomene complexe de natură socială, de mediu și economice dincolo de măsurările tradiționale ale producției economice. Sistemul european de conturi (SEC) oferă un cadru integrat și coerent pentru toate statisticile economice, care ar trebui să fie completat cu alți indicatori pentru a oferi informații mai cuprinzătoare pentru elaborarea de politici și pentru luarea deciziilor.

2.1 PERFORMANȚA ÎN DOMENIUL ECONOMIC ȘI ÎN DOMENIUL SOCIAL

Criza economică a accentuat nevoia de a dispune de un set de indicatori macroeconomici de calitate pentru a înțelege și analiza mai bine fluctuațiile economice și, prin urmare, a facilita procesul decizional. Producția din ce în ce mai globalizată determină necesitatea de a elabora un cadru coerent care să faciliteze interpretarea și integrarea statisticilor din diferite domenii.

Obiectiv:

Suplimentarea măsurării performanțelor economice prin dimensiuni diferite ale globalizării, calității vieții; durabilității mediului, sănătății, bunăstării și coeziunii sociale. Elaborarea unui cadru pentru analiza producției globalizate.

Obiectivul va fi pus în aplicare prin:

· indicatori privind distribuția venitului/consumului gospodăriilor produși [prin concilierea agregatelor din conturile naționale (CN) cu datele provenite din anchetele privind gospodăriile];

· punerea în aplicare și elaborarea de conturi naționale anuale, trimestriale și regionale în conformitate cu ESA 1995/2010;

· elaborarea de statistici privind prețurile prompte și de calitate, în special a indicilor armonizați ai prețurilor de consum;

· elaborarea de conturile satelit pentru cel puțin două noi domenii (de exemplu, cercetarea și dezvoltarea, sănătatea, conturile sociale);

· crearea unei baze de date pentru măsurarea creșterii și productivității;

· elaborarea unui cadru conceptual pentru analiza producției globalizate.

Obiectiv:

Furnizarea principalilor indicatori macroeconomici și sociali și a principalilor indicatori economici europeni (PIEE) sub forma unui set coerent de indicatori care să răspundă cerințelor în materie de date statistice la nivelul UE și la nivel mondial, și ajustarea PIEE pentru a face față evoluției nevoilor utilizatorilor.

Obiectivul va fi pus în aplicare prin:

· dezvoltarea coordonată de tablouri de bord pentru principalii indicatori macroeconomici, sociali și privind dezvoltarea durabilă;

· o metodologie armonizată pentru principalii indicatori macroeconomici și sociali și pentru PIEE;

· sporirea gradului de comparabilitate internațională a indicatorilor;

· ameliorarea instrumentelor necesare pentru a facilita interpretarea și comunicarea indicatorilor;

· armonizarea statisticilor privind locuințele și a statisticilor asociate disponibile pentru toate statele membre.

2.2 SUSTENABILITATEA MEDIULUI

Protejarea, conservarea și ameliorarea mediului înconjurător pentru generațiile actuale și viitoare, precum și combaterea efectelor schimbărilor climatice, se află printre primele priorități de pe agenda europeană și constituie unul dintre obiectivele tratatelor UE. Politici eficace în aceste domenii necesită informații statistice din diferite domenii.

Obiectiv:

Furnizarea de conturi de mediu și de statistici legate de schimbările climatice, ținând seama de evoluțiile internaționale în acest domeniu.

Obiectivul va fi pus în aplicare prin:

· un sistem coerent de conturi de mediu elaborat sub forma unor „conturi satelit” ale principalelor conturi naționale, furnizând informații cu privire la emisiile atmosferice, consumul de energie, fluxurile și rezervele de resurse materiale naturale și de apă, comerțul cu materii prime de bază și materii prime pe cale de epuizare, taxele de mediu și cheltuielile cu protecția mediului, incluzând, eventual, creșterea economică durabilă/achizițiile publice în acest domeniu;

· actualizarea, dezvoltarea, producerea și diseminarea de indicatori care să evidențieze presiunile secundare, impactul schimbărilor climatice, inclusiv în ceea ce privește sănătatea, punctele slabe și adaptarea la progrese.

DATE

3.1 ÎNTREPRINDERI

Întreprinderile europene sunt vizate de multe dintre politicile UE. În plus, acestea sunt responsabile pentru furnizarea de date de bază. În consecință, există o cerere foarte puternică de statistici privind întreprinderile, în general, pentru a sprijini procesul decizional, dar și pentru a ajuta cetățenii europeni și întreprinderile să înțeleagă impactul acestor politici, făcând diferență între întreprinderile mari, întreprinderile de dimensiune intermediară (mid-caps) și IMM-uri, pentru care există o nevoie din ce în ce mai mare de statistici detaliate și armonizate. În același timp, este nevoie să se reducă sarcina administrativă și de raportare.

Obiectiv:

Sporirea eficienței și eficacității proceselor de producție. Furnizarea de statistici de calitate referitoare la domeniile cheie în care întreprinderile sunt centrul de interes, precum statisticile comerciale, indicatorii pe termen scurt, investițiile întreprinderilor în capital uman și competențe, tranzacțiile internaționale, globalizare, monitorizarea pieței unice, cercetarea, dezvoltarea, inovarea și turismul. Trebuie acordată o atenție specială disponibilității datelor în sectoarele industriale sau de servicii care prezintă o valoare adăugată ridicată.

Obiectivul va fi pus în aplicare prin:

· reutilizarea datelor disponibile în sistemul statistic sau în societate, și producerea de infrastructuri și instrumente comune;

· furnizarea anuală și infra-anuală de informații statistice și indicatori statistici privind întreprinderile;

· furnizarea de informații statistice care să descrie poziționarea Europei în lume și relațiile UE cu restul lumii;

· furnizarea de informații statistice pentru analiza lanțurilor globale de valori și dezvoltarea registrului Eurogrup drept bază pentru colectarea informațiilor trans‑sectoriale privind globalizarea;

· reechilibrarea comerțului cu mărfuri și a comerțului cu servicii, îmbunătățind gradul de disponibilitate a datelor privind serviciile, precum și acțiunile menite să reechilibreze informațiile statistice privind serviciile și produsele;

· crearea de instrumente de monitorizare a pieței unice, cum ar fi instrumentul de monitorizare a prețurilor alimentelor și indicatorii aferenți;

· furnizarea de statistici de calitate în domenii-cheie privind performanța în materie de inovare și cercetare și dezvoltare prin utilizarea extinsă a registrelor de brevete și prin extinderea cercetării și a utilizării statistice de microdate individuale;

· furnizarea de statistici de calitate privind cererea și oferta în domeniul turismului prin intermediul optimizării colectării datelor și printr-o mai bună integrare a datelor din domeniul turismului cu date din alte domenii;

· raționalizarea colectării datelor privind formarea profesională continuă (FPC) în întreprinderi.

3.2 EUROPA CETĂȚENILOR

Cetățenii europeni se află în centrul multor politici UE. În consecință, există o cerere foarte puternică de statistici sociale, în general, pentru a sprijini procesul decizional, dar și pentru a ajuta cetățenii europeni și întreprinderile să înțeleagă impactul acestor politici asupra vieții lor.

Obiectiv:

Furnizarea de statistici de calitate privind domeniile-cheie ale politicii sociale în cadrul cărora cetățenii reprezintă centrul de interes, cum ar fi coeziunea socială, sărăcia, provocările demografice (populația în vârstă și migrația, în special), piața muncii, educația și formarea profesională, inclusiv mobilitatea în scop educațional a tinerilor, cultura, activitatea fizică, calitatea vieții, sănătatea, handicapul, consumul, libera circulație și piața unică, mobilitatea tinerilor, inovația tehnologică și stilurile de viață noi.

Obiectivul va fi pus în aplicare prin:

· punerea în funcțiune a unei infrastructuri de bază consolidate pentru statisticile sociale europene, inclusiv a unei serii de colecții de date din anchete și din baze de date administrative;

· modernizarea anchetei privind forța de muncă (ancheta „LFS”) și a anchetei privind venitul și condițiile de viață (ancheta „SILC”), în acest context fiind revizuite aspectele privind conținutul, proiectarea și colectarea datelor (în special modul de colectare a datelor) pentru toate anchetele sociale, în special LFS și SILC;

· furnizarea de statistici în materie de educație și formare profesională, inclusiv raționalizarea și modernizarea anchetei privind educația adulților (ancheta „AES”) în module regulate care să corespundă nevoilor în materie de date privind educația și formarea profesională.

· furnizarea de statistici cu privire la activitatea fizică și la cultură;

· furnizarea de statistici privind siguranța[21], sănătatea[22] și persoanele cu handicap;

· punerea în aplicare a acțiunilor programului de lucru privind integrarea statisticilor privind migrația;

· furnizarea de indicatori privind calitatea vieții pentru măsurarea progresului societăților.

3.3 STATISTICILE GEO-SPAȚIALE, DE MEDIU, AGRICOLE ȘI ALTE STATISTICI SECTORIALE

Combinația între statistici, date georeferențiate și analize geospațiale va oferi oportunități noi și ambițioase, pe care SSE va continua să le exploreze. Va trebui să se acorde o atenție deosebită unor anumite aspecte precum confidențialitatea și valabilitatea statistică a estimărilor referitoare la zonele mici.

Producerea de statistici de calitate în domeniul energiei și al transportului menite să sprijine strategia UE 2020 și politica privind schimbările climatice va fi deosebit de importantă în viitor.

Importanța agriculturii în cadrul politicilor europene va rămâne semnificativă în perioada 2013-2017. Activitatea statistică va fi puternic influențată de rezultatul procesului de reflecție privind politica agricolă comună după 2013. Se va pune accent pe dimensiunile legate de mediul înconjurător, biodiversitatea/ecosistemul, economia, sănătatea și siguranța oamenilor și pe dimensiunea socială.

Obiectiv:

Sprijinirea elaborării de politici bazate pe dovezi prin utilizarea mai flexibilă și sporită a informațiilor spațiale combinate cu informații statistice sociale, economice și de mediu.

Obiectivul va fi pus în aplicare prin:

· infrastructura pentru informații spațiale în Comunitatea Europeană (INSPIRE) și în special prin dezvoltarea în continuare, întreținerea și funcționarea geoportalului UE;

· punerea la dispoziție a unei serii de informații geografice prin cooperarea cu programele UE referitoare la anchetele privind utilizarea terenurilor și la teledetecție;

· integrarea datelor statistice după caz, creând astfel o infrastructură flexibilă cu surse multiple pentru furnizarea de analize spațio-temporale specifice.

Obiectiv:

Furnizarea de statistici de mediu de calitate care să sprijine procesul de elaborare a politicilor UE.

Obiectivul va fi pus în aplicare prin:

· Un set de statistici de mediu principale privind resursele, cum ar fi, de exemplu, privind deșeurile și reciclarea, apa, rezervele de materii prime, serviciile ecosistemelor și biodiversitatea la nivel național și, acolo unde este posibil, la nivel regional, precum și un set de statistici principale privind schimbările climatice pentru sprijinirea acțiunilor și politicilor de adaptare și a măsurilor de atenuare, la toate nivelurile pertinente, de la cel local până la nivelul UE.

Obiectiv:

Furnizarea de statistici de calitate în domeniul energiei și al transporturilor, pentru a sprijini politicile UE.

Obiectivul va fi pus în aplicare prin:

· producerea și difuzarea de statistici privind energia regenerabilă;

· producerea și difuzarea de statistici privind economiile de energie/eficiența energetică;

· producerea și difuzarea de statistici privind siguranța transporturilor, mobilitatea pasagerilor, măsurarea circulației rutiere și transportul intermodal de marfă.

Obiectiv:

Furnizarea de statistici de calitate în domeniul agriculturii, pescuitului și silviculturii pentru dezvoltarea și monitorizarea politicii agricole comune și a politicii comune în domeniul pescuitului, care reflectă principalele obiective strategice europene privind sustenabilitatea, precum și dezvoltarea rurală, prin efectuarea de activități periodice legate de elaborarea, producerea și difuzarea statisticilor.

Obiectivul va fi pus în aplicare prin:

· colectarea de date în domeniul agriculturii revizuite și simplificate în conformitate cu politica agricolă comună revizuită după anul 2013;

· revizuirea proceselor de colectare a datelor în domeniul agriculturii, în special cu scopul de a îmbunătăți calitatea și actualitatea datelor furnizate;

· elaborarea și punerea în aplicare a sistemului de gestionare a datelor privind gradul de utilizare/acoperire a terenurilor;

· punerea în aplicare a sistemului de colectare a datelor pentru indicatorii agro‑ecologici coerenți;

· furnizarea unor defalcări adecvate pe regiuni;

· punerea în aplicare și difuzarea unui set de date în domeniul forestier provenite din conturile economice și de mediu integrate pentru domeniul forestier (IEEAF), cum ar fi zonele acoperite de păduri, volumul și valoarea masei lemnoase pe picior și conturile economice pentru silvicultură și exploatare forestieră.

II. METODELE DE PRODUCERE A STATISTICILOR UE

SSE se confruntă în prezent cu o serie de provocări: creșterea cererii de statistici de înaltă calitate, nevoia din ce în ce mai mare de statistici multidimensionale complexe, apariția unor noi actori pe piața informației, constrângerile în materie de resurse, necesitatea de a reduce în continuare sarcina statistică a respondenților, precum și diversificarea instrumentelor de comunicare. Aceasta presupune adaptarea, în mod progresiv, a metodelor de producere și difuzare a statisticilor oficiale europene.

1. GESTIONAREA CALITĂȚII SSE

Obiective:

Punerea în aplicare a unui sistem de management al calității în SSE bazat pe Codul revizuit de bune practici al statisticilor europene; introducerea unor noi mecanisme de monitorizare pentru a evalua conformitatea cu Codul de bune practici bazat pe „Angajamentele privind fiabilitatea statisticilor” convenite cu statele membre.

Consolidarea schimbului de bune practici în ceea ce privește punerea în aplicare a Codului de bune practici și garantarea faptului că rapoartele de calitate vizează diferite nevoi ale utilizatorilor.

Obiectivul va fi pus în aplicare prin:

· Aplicarea integrală a Codului de bune practici;

· Convenirea împreună cu statele membre a „Angajamentelor privind fiabilitatea statisticilor”;

· Alinierea cadrelor de asigurare a calității ale SSE și SEBC;

· Îndeplinirea nevoilor utilizatorilor în ceea ce privește calitatea raportărilor.

2. STABILIREA PRIORITĂȚILOR ȘI SIMPLIFICAREA

Sistemul statistic european se confruntă cu o provocare importantă: furnizarea de statistici europene de înaltă calitate pentru a satisface nevoile din ce în ce mai mari în materie de statistici în contextul reducerii substanțiale a bugetelor statelor membre și al politicii de întrerupere a creșterii în materie de resurse umane în cadrul Comisiei și în statele membre. Având în vedere aceste constrângeri bugetare la nivel european și național, este important să se consolideze stabilirea priorităților și măsurile de simplificare, care necesită angajamentul tuturor partenerilor SSE. Un mecanism de stabilire a priorităților a fost introdus ca parte integrantă din procesul de pregătire a programelor de lucru anuale și va fi pus în aplicare pe toată durata PSE pentru perioada 2013-2017. Aceasta implică, printre altele, o reexaminare anuală a cerințelor statistice existente care să înlocuiască un mecanism administrativ printr-o abordare strategică, ținând seama de interesele utilizatorilor, producătorilor și respondenților.

Obiectiv:

Punerea în aplicare a unui mecanism de stabilire a priorităților pentru SSE în scopul de a simplifica cerințele privind raportarea și a spori flexibilitatea SSE în ceea ce privește ajustarea acestuia la noile necesități în materie de statistici, ținând seama, în același timp, de constrângerile cu care se confruntă producătorii și de sarcina de răspuns.

Obiectivul va fi pus în aplicare prin:

· definirea priorităților și alocarea resurselor în consecință;

· definirea priorităților pentru SSE în cadrul programului de lucru anual (PLA);

· reflectarea în PLA a rezultatelor consultărilor cu utilizatorii și producătorii;

· simplificarea domeniilor statistice și comunicarea către utilizatori a colecțiilor de date care urmează să fie reduse/întrerupte.

3. STATISTICILE MULTIFUNCȚIONALE ȘI CREȘTEREA EFICIENȚEI PRODUCȚIEI

Obiective:

Punerea în aplicare treptată a unei arhitecturi de funcționare a SSE care să permită producerea mai bine integrată a statisticilor UE; armonizarea și standardizarea metodelor de producere a statisticilor și a metadatelor; sporirea pe plan orizontal (între domeniile statistice) și vertical (între partenerii SSE) a gradului de integrare a proceselor de producere a statisticilor de către SSE în ceea ce privește principiul subsidiarității; utilizarea de surse de date multiple și integrarea acestora; producerea de statistici multifuncționale.

Obiectivul va fi pus în aplicare prin:

· utilizarea sporită a datelor administrative adecvate în toate domeniile statistice;

· identificarea și utilizarea de noi surse de date pentru statisticile europene;

· creșterea gradului de implicare a autorităților statistice europene și naționale în conceperea înregistrărilor administrative;

· utilizarea la scară mai largă a tehnicilor statistice de potrivire și de conectare a datelor, cu scopul de a crește oferta de statistici UE;

· utilizarea abordării europene a statisticilor pentru un răspuns rapid în materie de politici;

· o mai bună integrare a proceselor de producție a statisticilor UE prin intermediul unor acțiuni coordonate la nivelul SSE;

· o mai bună armonizare a conceptelor statistice pentru diferite domenii statistice;

· elaborarea și punerea în aplicare a unei infrastructuri informatice de referință flexibile și a unor standarde tehnice pentru îmbunătățirea interoperabilității, schimbului de date și metadate, precum și a modelării comune a datelor;

· utilizarea de instrumente informatice standard pentru toate procesele de activitate statistice;

· creșterea gradului de utilizare și a disponibilității metodologiilor armonizate (inclusiv abordările bazate pe modalități mixte de colectare a datelor), precum și a metadatelor armonizate;

· consolidarea rolului registrelor statistice ale întreprinderilor drept locul în care sunt menținute unitățile statistice pentru toate statisticile legate de activitățile întreprinderilor și utilizarea acestor registre drept sursă pentru sectoarele conturilor naționale.

Obiectiv:

Asigurarea bunei funcționări și a compatibilității SSE prin colaborare efectivă și comunicare.

Obiectivul va fi pus în aplicare prin:

· sprijinirea eficace și eficientă a parteneriatului în cadrul SSE;

· definirea și punerea în aplicare a proceselor de partajare a sarcinilor și a activităților în cadrul SSE;

· dezvoltarea în continuare și punerea în funcțiune a rețelelor de colaborare.

4. DIFUZARE ȘI COMUNICARE

Obiective:

SSE să devină prima sursă de date la statisticile UE pentru toți utilizatorii și, în special, pentru factorii de decizie publici și privați, oferind un serviciu de informații statistice de calitate bazat pe principiile accesului liber la statisticile europene.

Intensificarea și extinderea dialogului între utilizatorii și producătorii de statistici pentru a răspunde nevoilor utilizatorilor în materie de statistici de calitate. Implicarea din timp a utilizatorilor în ceea ce privește noile evoluții este esențială pentru îmbunătățirea eficienței și eficacității SSE.

Extinderea și raționalizarea gamei de produse difuzate pentru a răspunde nevoilor utilizatorilor prin utilizarea de tehnologii noi.

Instituirea unei infrastructuri sigure, rentabile și integrate în cadrul SSE pentru accesul în scopuri științifice la statisticile oficiale confidențiale.

Începerea producerii de fișiere destinate accesului public.

Obiectivul va fi pus în aplicare prin:

· recunoașterea SSE drept primul punct de referință pentru utilizatorii statisticilor europene;

· punerea în funcțiune a unei infrastructuri integrate sigure pentru accesul la microdate UE;

· punerea în funcțiune a unui sistem pentru a răspunde solicitărilor utilizatorilor privind accesul imediat și consilierea în interpretarea informațiilor statistice;

· difuzarea de produse adaptate la nevoile utilizatorilor prin utilizarea de tehnologii noi;

· un număr mai mare de produse statistice privind probleme transversale;

· utilizarea sporită a noilor tehnologii de comunicare și de difuzare (de exemplu bazate pe schimbul electronic de date și de metadate - SDMX);

· creșterea ofertei de seturi de microdate destinate cercetării statistice.

5. FORMAREA, INOVAREA ȘI CERCETAREA

Obiective:

Satisfacerea necesităților în materie de învățare și dezvoltare din cadrul SSE cu ajutorul unei combinații de cursuri de formare și oportunități de formare și dezvoltare.

Ameliorarea colaborării între membrii SSE pentru transferul cunoștințelor și partajarea și punerea în aplicare a celor mai bune practici și a abordărilor inovatoare privind producția statistică.

Organizarea de activități, participarea și contribuția la comunitățile de cercetare pentru îmbunătățirea lanțului de producție a statisticilor și a calității informațiilor statistice oficiale.

Obiectivul va fi pus în aplicare prin:

· crearea unei diplome post-universitare (de exemplu, un master în statistici oficiale);

· oferirea de programe de formare care să abordeze nevoile utilizatorilor;

· aplicarea în producția statistică și difuzarea rezultatelor proiectelor de cercetare;

· recunoașterea SSE drept punct de referință pentru comunitățile din domeniul cercetării statistice;

· implicarea sporită a comunităților de cercetare în activitățile de cercetare în domeniul statisticilor oficiale;

· punerea în funcțiune a unor instrumente adecvate pentru schimbul de bune practici și punerea în aplicare a soluțiilor comune în cadrul SSE.

III. PARTENERIAT

PARTENERIATUL ÎN CADRUL SSE ȘI ÎN AFARA ACESTUIA

Obiectiv:

Punerea în aplicare a cadrului de guvernanță SSE consolidat.

Obiectivul va fi pus în aplicare prin:

· aplicarea legii statistice revizuite, decizia privind rolul Eurostat;

· adoptarea reglementărilor cadru care să vizeze ansamblul domeniilor statistice.

Obiectiv:

Consolidarea rolului coordonator al Eurostat, Oficiul de Statistică al Uniunii Europene.

Obiectivul va fi pus în aplicare prin:

· asocierea Eurostat în toate inițiativele Comisiei legate de aspectele statistice, încă dintr-un stadiu incipient;

· organizarea în mod regulat a unor dialoguri cu părțile interesate, la cel mai înalt nivel de conducere.

Obiectiv:

Consolidarea cooperării cu sistemul european al băncilor centrale și cu organizațiile europene și internaționale implicate în producerea datelor pentru scopuri statistice sau administrative prin crearea de proiecte comune și coordonate. Asigurarea coerenței între standardele europene și cele internaționale.

Obiectivul va fi pus în aplicare prin:

· punerea în aplicare a unui cadru de calitate comun pentru SSE și SEBC;

· implicarea din ce în ce mai mare a Eurostat în grupuri consultative internaționale;

· definirea și punerea în aplicare a unor noi moduri de cooperare;

· punerea în aplicare a noilor manuale privind SCN[23]/SEC[24], SEEA[25]/EEEA[26] și privind balanța de plăți.

Obiectiv:

Promovarea și punerea în aplicare a activităților de asistență și de consiliere statistică în țările aflate în afara UE, în conformitate cu prioritățile politicii externe a UE, punând accent în mod deosebit pe politica de extindere și pe politica europeană de vecinătate.

Obiectivul va fi pus în aplicare prin:

· exercitarea rolului conducător al SSE pe scena internațională;

· difuzarea de date de calitate destinate politicii externe a UE;

· sprijinirea serviciilor Comisiei în scopul punerii în aplicare a politicilor de dezvoltare și de cooperare internațională, în relațiile lor cu organizații internaționale și în privința aspectelor de interes statistic comun cu țările sau regiunile din afara Europei;

· difuzarea de date statistice relevante, pentru a sprijini procesul de extindere și negocierile;

· reducerea la minimum a cererilor din partea noilor state membre de derogări care determină lipsa datelor;

· semnarea de acorduri sau memorandumuri de înțelegere cu țări din afara UE;

· elaborarea și punerea în aplicare de programe de cooperare tehnică;

· axarea asistenței tehnice pe armonizarea datelor și transmiterea acestora.

FIȘĂ FINANCIARĂ LEGISLATIVĂ PENTRU PROPUNERI

1. CADRUL PROPUNERII/INIȚIATIVEI

1.1. Denumirea propunerii/inițiativei

1.2. Domeniul (domeniile) politic(e) afectat(e) în structura ABM/ABB

1.3. Tipul propunerii/inițiativei

1.4. Obiectiv(e)

1.5. Motivele propunerii/inițiativei

1.6. Durata acțiunii și implicația financiară a acesteia

1.7. Tipul (tipurile) de gestiune preconizat(e)

2. MĂSURI DE GESTIONARE

2.1. Dispoziții în materie de monitorizare și raportare

2.2. Sistemul de gestionare și control

2.3. Măsurile de prevenire a fraudelor și a neregulilor

3. IMPLICAȚIA FINANCIARĂ ESTIMATĂ A PROPUNERII/INIȚIATIVEI

3.1. Rubrica (rubricile) din cadrul financiar multianual și linia (liniile) bugetară(e) de cheltuieli afectate

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

3.2.2. Impactul estimat asupra creditelor operaționale

3.2.3. Impactul estimat asupra creditelor cu caracter administrativ

3.2.4. Compatibilitatea cu cadrul financiar multianual actual

3.2.5. Participarea terților la finanțare

3.3. Implicația estimată asupra veniturilor

FIȘA FINANCIARĂ LEGISLATIVĂ PENTRU PROPUNERI

1. CADRUL PROPUNERII/INIȚIATIVEI 1.1. Denumirea propunerii/inițiativei

Propunere de regulament al Parlamentului European și al Consiliului privind programul statistic european pentru perioada 2013-2017

1.2. Domeniul (domeniile) de politică vizat(e) în structura ABM/ABB[27]

Statistică (3403 — Producerea de informații statistice, 3480 — Sprijin administrativ pentru Eurostat, 3481 — Strategia politică și coordonarea Eurostat)

1.3. Tipul propunerii/inițiativei

þ Propunerea/inițiativa se referă la o acțiune nouă

¨ Propunerea/inițiativa se referă la o acțiune nouă în urma unui proiect-pilot/a unei acțiuni pregătitoare[28]

¨ Propunerea/inițiativa se referă la prelungirea unei acțiuni existente

¨ Propunerea/inițiativa se referă la o acțiune reorientată către o acțiune nouă

1.4. Obiectivele 1.4.1. Obiectiv(e) strategic(e) multianual(e) al(e) Comisiei vizat(e) de propunere/inițiativă

Prezenta propunere este coerentă cu prioritățile Uniunii Europene, întrucât statisticile elaborate, produse și difuzate în conformitate cu prezentul program vor contribui la punerea în aplicare a politicilor Uniunii Europene, precum Strategia Europa 2020 pentru o creștere inteligentă, durabilă și favorabilă incluziunii și alte politici abordate în cadrul priorităților strategice ale Comisiei pentru perioada 2010-2014 (mai precis, guvernanța economică consolidată și integrată, schimbările climatice, creșterea economică și coeziunea socială, Europa cetățenilor și globalizarea).

1.4.2. Obiectiv(e) specific(e) și activitatea (activitățile) ABM/ABB în cauză

Obiectivul specific nr. 1: Furnizarea de informații statistice de calitate în sprijinul elaborării, monitorizării și evaluării politicilor Uniunii Europene.

Activitatea (activitățile) ABM/ABB vizată(e)

3403- Producerea de informații statistice.

Obiectivul specific nr. 2: Punerea în aplicare a noi metode de producere a statisticilor europene

Activitatea (activitățile) ABM/ABB vizată(e)

3403 — Producerea de informații statistice, 3480 — Sprijin administrativ pentru Eurostat, 3481 — Strategia politică și coordonarea Eurostat

Obiectivul specific nr. 3: Consolidarea parteneriatului în cadrul SSE și în afara acestuia

3481 — Strategia politică și coordonarea Eurostat

Mai multe obiective detaliate vor fi furnizate Comisiei în cadrul programelor de lucru statistice anuale.

1.4.3. Rezultatul (rezultatele) și impactul preconizat(e)

A se preciza efectele pe care propunerea/inițiativa ar trebui să le aibă asupra beneficiarilor vizați/populației vizate.

Efectele asupra Parlamentului European și Consiliului: pozitive, întrucât PSE este în conformitate cu tratatele, perspectivele financiare și prioritățile politice ale Uniunii Europene; nevoia de informații statistice menite să sprijine politicile UE se reflectă în PSE; PSE include un mecanism pentru o mai bună stabilire a priorităților și pentru reducerea sarcinii de răspuns a întreprinderilor și cetățenilor. Statele membre sunt implicate în pregătirea PSE. Principiul subsidiarității va fi respectat la momentul punerii în aplicare a PSE.

Efectele asupra Colegiului comisarilor și al serviciilor Comisiei: pozitive, întrucât PSE este în conformitate cu tratatele și perspectivele financiare; nevoia de informații statistice menite să sprijine politicile UE se reflectă în PSE, iar un sistem solid de management al calității va fi pus în aplicare în cadrul PSE. PSE va fi supus unei evaluări efective și va face obiectul unui de distribuire a resurselor conform cu ABB.

Efectele asupra institutelor naționale de statistică (inclusiv DGINS, comitetul SSE, grupul de parteneriat, grupurile directorilor) și altor producători naționali: pozitive, întrucât PSE include un mecanism pentru o mai bună stabilire a priorităților și pentru reducerea sarcinii de răspuns a întreprinderilor și cetățenilor. Acesta reflectă strategia comună SSE cu privire la punerea în aplicare a comunicării. Statele membre sunt implicate în pregătirea PSE. Principiul subsidiarității va fi respectat la momentul punerii în aplicare a PSE.

Efectele asupra ESAC, Băncii Centrale Europene, Comitetului pentru statistici monetare, financiare și ale balanței de plăți (CMFB) și altor utilizatorii neinstituționali: pozitive, întrucât nevoia de informații statistice menite să sprijine politicile UE se reflectă în PSE, iar utilizatorii vor fi asigurați că statisticile vor fi „adecvate scopului” (disponibile la timp și în conformitate cu nevoile și cerințele lor în materie de politici).

Efectele asupra Eurostat: pozitive, întrucât PSE reflectă comunicarea privind metoda de producere a statisticilor UE; un sistem solid de gestiune a calității va fi pus în aplicare în cadrul PSE; PSE va asigura un cadru stabil pentru programarea anuală coerentă, structurată și pentru alocarea resurselor, precum și o imagine clară a direcției de dezvoltare a Eurostat; PSE va fi supus unei evaluări efective.

1.4.4. Indicatori de rezultat și de impact

A se preciza indicatorii care permit monitorizarea realizării propunerii/inițiativei.

Pentru toate obiectivele enumerate în PSE pentru perioada 2013-2017, sunt enumerate principalele acțiuni și principalii indicatori. Obiectivele PSE pentru perioada 2013-2017 fac obiectul unei planificări mai detaliate în programele anuale de lucru, iar rezultate vor fi monitorizate pe parcursul întregii perioade de programare.

Obiectivul general de a deveni principalul furnizor de statistici de înaltă calitate în Europa va fi monitorizat prin:

- ancheta Eurostat privind gradul de satisfacție a utilizatorilor și, în special, procentul de utilizatori care apreciază calitatea generală a statisticilor europene drept „foarte bună” sau „bună”.

1.5. Motivele propunerii/inițiativei 1.5.1. Cerință(e) de îndeplinit pe termen scurt sau lung

Instituirea unui program statistic european multianual își are originea în articolul 13 alineatul (1) din Regulamentul (CE) nr. 223/2009 al Parlamentului European și al Consiliului privind statisticile europene3, care prevede că programul statistic european trebuie să asigure cadrul necesar pentru elaborarea, producerea și difuzarea statisticilor europene, principalele domenii și obiectivele acțiunilor prevăzute pentru o perioadă de maximum cinci ani. Acesta trebuie să stabilească prioritățile cu privire la necesitățile în materie de informare pentru realizarea activităților Uniunii Europene. Beneficiarii țintă ai propunerii sunt utilizatorii și producătorii de statistici europene, și anume Parlamentul European și Consiliul, direcțiile generale ale Comisiei, Banca Centrală Europeană, institutele naționale de statistică și alți producători naționali de statistici europene, ESAC, Comitetul pentru statistici monetare, financiare și ale balanței de plăți (CMFB) și alți utilizatori neinstituționali, și, bineînțeles, publicul larg, în general.

1.5.2. Valoarea adăugată a implicării UE

Factorii de decizie politici și actorii de pe piață au nevoie în mod constant de statistici cu scopul de a lua decizii și de a monitoriza și evalua punerea în aplicare a acestora. Statisticile oferă o infrastructură esențială pentru ca regimurile democratice și economiile moderne să poată funcționa în mod corect și eficient. Uniunea Europeană are nevoie de un serviciu de informații statistice de înaltă calitate în vederea îndeplinirii misiunii sale. Statisticile europene trebuie să fie fiabile, prompte, independente de influențele politice și să fie furnizate într-o formă potrivită pentru utilizatori. Mai mult, pregătirea acestora nu ar trebui să impună o sarcină excesivă pentru furnizorii de date, iar colectarea lor trebuie să fie efectuată în conformitate cu principiile subsidiarității și proporționalității.

Împreună cu autoritățile statistice naționale și alte autorități naționale responsabile în fiecare stat membru cu elaborarea, producerea și difuzarea statisticilor europene, Eurostat a creat un parteneriat denumit, în mod colectiv, SSE. Parteneriatul include și țările SEE. Statele membre colectează date și realizează statistici în scopuri naționale și ale UE.

SSE funcționează ca o rețea în care Eurostat are un rol de lider în armonizarea statisticilor, în strânsă cooperare cu autoritățile statistice naționale. Activitatea SSE se concentrează în principal pe domeniile politice ale UE – și, odată cu extinderea politicilor UE, armonizarea a cuprins aproape toate domeniile statistice.

SSE facilitează schimbul de cunoștințe și de „bune practici” între statele membre, precum și dezvoltarea de noi tehnologii, instrumente comune și rețele de cooperare, cu scopul de a profita de avantajele oferite de eventualele sinergii și de a evita suprapunerea eforturilor, facilitând astfel crearea unui sistem de producție modern capabil să facă față provocărilor viitoare.

Eforturile de armonizare, raționalizare și reglementare pot fi cel mai bine inițiate la nivelul Uniunii Europene, întrucât la acest nivel se pot realiza cu eficiență optimă astfel de proiecte.

1.5.3. Concluzii din experiențele anterioare similare

O constrângere importantă cu care se confruntă actualul Program Statistic Comunitar pentru perioada 2008-20124 constă în faptul că structura este fixată pentru o perioadă de cinci ani, iar obiectivele sunt descrise în detaliu. De la adoptarea programului actual, au avut loc o serie de evoluții importante. Cadrul juridic de bază pentru producerea statisticilor europene s-a schimbat. A fost adoptată comunicarea privind metoda de producție a statisticilor UE, urmată de o strategie comună SSE; Tratatul de la Lisabona a intrat în vigoare; și-a început mandatul o nouă Comisie Europeană (începând cu ianuarie 2010 și până în decembrie 2014); au fost lansate mai multe inițiative politice noi (cum ar fi Europa 20205), iar structura de guvernanță a SSE a fost consolidată. Niciuna din aceste evoluții nu se reflectă în programul actual; unele părți ale programului au devenit caduce și există un decalaj între activitățile planificate și cele efective. Acest fapt reduce relevanța raportării pentru punerea în aplicare a programului, întrucât numeroase activități relevante nu sunt cuprinse în program, în timp ce, pe de altă parte, trebuie să se raporteze cu privire la unele activități care sunt menționate în program, dar care nu mai sunt efectuate.

Cu privire la procesul de pregătire a programului statistic european; grupul operativ 3 din cadrul Grupului pentru parteneriat[29] a propus ciclul de programare multianuală pentru perioada 2013-2017. S-a sugerat că rolul partenerilor SSE (Comitetul SSE, DGINS, grupurile directorilor și ESAC) să fie consolidat în procesul de elaborare a programului.

Trebuie menționat, de asemenea, faptul că raportul Comisiei către Parlamentul European și către Consiliu privind evaluarea ex post a PSC pentru perioada 2003-2007[30] a inclus recomandări cu privire la viitoarele programe multianuale, și anume:

Ameliorarea legăturii dintre PSC și programele de lucru anuale. PSC este conceput ca un program-cadru care formulează direcția strategică pe o perioadă de cinci ani și care trebuie să garanteze, împreună cu programele de lucru anuale, propria sa flexibilitate și propria sa pertinență pe durata întregii perioade acoperite. Prin utilizarea PSC ca referință, programele de lucru anuale ar trebui să-l menționeze în mod explicit și să se bazeze pe respectivul PSC.

Ameliorarea monitorizării punerii în aplicare a PSC. Monitorizarea generală a PSC ar trebui să treacă prin definirea unei serii de indicatori-cheie care să furnizeze informații suficiente privind realizarea obiectivelor operaționale și strategice în cursul perioadei de programare.

Raportul Comisiei către Parlamentul European și către Consiliu privind evaluarea intermediară a PSC pentru perioada 2008-2012 a subliniat următoarele aspecte care trebuie să fie luate în considerare în viitor:

- Definirea noilor nevoi în materie de informații statistice. Este necesară o abordare mai integrată, care să utilizeze surse de date multiple și combinate, odată cu armonizarea metodologiei, a conceptelor și definițiilor.

- Consolidarea parteneriatului în cadrul SSE. S-a subliniat necesitatea elaborării mai multor modele diferite de cooperare prin integrare împreună cu statele membre.

- A fost considerată necesară reflecția cu privire la o abordare conceptuală a restabilirii priorității activităților și la disponibilitatea resurselor pentru implementarea PSC în scopul reducerii sarcinii de răspuns și a costurilor producătorilor.

Este demn de menționat faptul că PSC actual pentru perioada 2008-2012 a fost unul din subiectele incluse în raportul de audit privind capacitatea internă de audit a Eurostat cu privire la funcția de evaluare[31], în care se constata absența unei evaluări ex ante pentru programul actual și care a recomandat efectuarea unei astfel de evaluări pentru viitoarele programe în conformitate cu dispozițiile din Regulamentul financiar[32] (articolul 27) și din normele de punere în aplicare[33] a acestuia (articolul 21).

Pentru a evita limitările impuse de un program prea detaliat, cu scopul de a ține cont de noile priorități sau de schimbarea priorităților politice și de evoluția acestora, PSE pentru perioada 2013-2017 este conceput ca un instrument de planificare generală, care descrie în mod general obiectivele și acțiunile care urmează să fie inițiate, oferind astfel cadrul general pentru pregătirea programelor de lucru statistice anuale cu obiective și acțiuni detaliate.

Evoluțiile din cadrul SSE, precum și punerea în aplicare a comunicării privind metoda de producere a statisticilor UE determină necesitatea de a se pune un accent deosebit în cadrul programului statistic european 2013-2017 pe abordarea provocărilor viitoare și echilibrarea cererilor și a resurselor. Un parteneriat puternic SSE este de o importanță crucială și, prin urmare, o consultare mai amplă a părților interesate a fost integrată în foaia de parcurs pentru pregătirea prezentului program.

Pe baza experienței anterioare, se pun în practică mecanisme pentru a asigura coerența în cadrul proceselor de planificare și de raportare printr-o mai bună corelare între obiectivele programului și programele de lucru anuale și prin îmbunătățirea monitorizării și evaluării punerii în aplicare a programului.

Recomandările evaluării la jumătatea parcursului a PSC pentru perioada 2008-20125 au fost luate în considerare în momentul redactării obiectivelor și indicatorilor PSE pentru perioada 2013-2017. În special, în ceea ce privește restabilirea priorității cerințelor statistice care vizează reducerea sarcinii de răspuns și a costurilor suportate de producători, a fost prevăzută punerea în aplicare a mecanismului de stabilire a priorităților, prezentat Comitetului SSE la 18 noiembrie 2010[34].

În cele din urmă, evaluarea ex ante a fost pregătită în conformitate cu Regulamentul financiar[35] (articolul 27) și normele de punere în aplicare[36] a acestuia (articolul 21).

1.5.4. Coerența și posibila sinergie cu alte instrumente relevante

Împreună cu PSC actual pentru perioada 2008‑2012, un alt program multianual, și anume Programul pentru modernizarea statisticilor europene referitoare la întreprinderi și comerț (MEETS), este în curs de aplicare, în perioada 2009‑2013. Cu scopul de a îmbunătăți eficiența gestionării programelor, Eurostat a decis să aibă, în viitor, un singur program multianual în loc de două astfel de programe. Aceasta înseamnă că obiectivele în domeniul statisticilor referitoare la întreprinderi și comerț după anul 2013 și acțiunile legate de modernizarea statisticilor sociale fac parte din PSE pentru perioada 2013-2017.

În plus, Eurostat are un rol de coordonare în domeniul producerii statisticilor europene, în conformitate cu Decizia 97/281/CE a Comisiei din 21 aprilie 1997. Direcțiile generale ale Comisiei și alte servicii ale acesteia implică, încă dintr-un stadiu incipient, Eurostat în elaborarea